Haminan kaupunki odottaa Venäjältä lisälaskelmia, ennen kuin 100-metrisen tangon tulevaisuus voidaan ratkaista.

Jättilipputangon vieressä olevassa kyltissä lukee: ”Suunnittelu, rakennuttaminen ja valvonta: A-Insinöörit”.

Haminan poliitikot ja kansalaiset ovat kuvitelleet, että marraskuun alussa kiireen vilkkaa Haminan keskustan liepeille nousseen venäläisvalmisteisen tangon suunnitteli suomalainen A-Insinöörit.

”Minulla on ollut sama käsitys kuin varmaan kaikilla valtuutetuilla, että A-Insinöörit on suunnitellut tangon”, sanoo kaupunginhallituksen puheenjohtaja Titta Erkkilä (sd).

Vasta viime viikolla ilmeni, että lujuuslaskelmat ja rakennesuunnitelmat teki pietarilainen Amira venäläisin standardein.

Suomen Kuvalehti kertoi keskiviikkona 7. marraskuuta, että jättilipputangon Venäjällä tehtyjen lujuuslaskelmien puutteet voivat pahimmillaan johtaa tangon purkamiseen.

Perjantaiaamuna 9. marraskuuta Haminassa pidettiin uusi kokous, jossa tangon lopullinen kohtalo jäi edelleen ratkaisematta.

”Odotamme, että saisimme venäläiseltä tarkennettuja laskelmia, joiden perusteella voimme antaa kaupungille mielipiteemme kaupungin toimenpiteitä varten”, sanoo A-Insinöörien toimialajohtaja Timo Leppänen.

A-Insinöörit on hankkeessa ulkopuolisen tarkastajan roolissa. Leppänen ei ryhdy ennakoimaan sitä, mitä tangolle tapahtuu.

”Arvioni tangon kestävyydestä on varovaisen myönteinen, mutta odotan ulkopuolisen tarkastajan näkemystä”, sanoo hankkeesta Haminan kaupungilla vastaava kaupunkikehitysjohtaja Matti Filppu.

Lipputankohanke on ollut alusta pitäen salamyhkäinen.

Haminalaiset olettivat, että tankourakan elokuun alussa voittanut ADS Finland -yhtiö rakennuttaa tangon Suomessa.

Vasta syyskuussa paljastui, että ADS rakennuttaakin tangon pietarilaisessa Amira-konepajassa.

Kaupungin virkamiehet ovat pitäneet yllä käsitystä siitä, että rakentaminen ja suunnittelutyö on tapahtunut Suomessa. Poliitikot ovat saaneet tietää totuuden myös turvallisuusongelmista muuta kautta.

”Suoraan sanottuna on ollut hieman ärsyttävää, että itsekin luen asioista lehdestä, vaikka olen kunnanhallituksen puheenjohtaja. Jos on ongelmia, niistä pitää kertoa avoimesti. En sanoisi, että asioita on varsinaisesti salailtu, mutta on erilaisia kulttuureita”, sanoo Erkkilä.

Matti Filppu ei näe tiedottamisessa suuria ongelmia.

”Tässä on niin monta juttua ollut liikenteessä. Voi olla niin, että ei ole ollut tarkkaan tiedossa mitä toinen on jo tiennyt ja mitä pitäisi vielä kertoa”, hän sanoo.

Filppu myöntää tienneensä jo ADS Finlandia urakoitsijaksi valitessaan, että tanko tulee Venäjältä. Haminalaiset saivat tietää asiasta vasta syyskuussa lehdestä.

Ensimmäisen virallisen tiedotteen lipputankohankkeesta kaupunki lähetti vasta torstaina 8. marraskuuta Suomen Kuvalehden jutun jälkeen. Filpun mielestä erityistä tarvetta tiedottamiseen ei ole ollut.

”Emmehän me kuuden miljoonan euron päiväkotihankkeestakaan lähetä tiedotetta.”

Kun lipputangon turvallisuuteen liittyvät ongelmat SK:n jutun myötä paljastuivat, myös A-Insinöörit huolestui maineestaan.

Yhtiö lähetti torstaina tiedotteen, jossa se korostaa suunnitelleensa vain terästangon perustusrakenteet, vaikka työmaakyltissä A-Insinöörit on mainittu suunnittelijaksi.

Leppäsen mukaan työmaakyltissä pitäisi tarkkaan ottaen lukea, että lipputangon tuoteosatoimittaja ja -suunnittelija on tangon maahantuonut ADS Finland.

Leppänen ei tiedä, miksi kyltissä on väärää tietoa.

”Työmaakyltin pystyttää tilaaja. Yleensä se koetaan tilaajan moittimiseksi, jos mennään jo pystytettyä kylttiä kovin paljon kommentoimaan”, hän sanoo.

”Sen takia me se tiedote tehtiinkin, kun huomattiin, että mitä täällä oikein lukeekaan.”

Matti Filppu sanoo A-Insinöörien tienneen kyltin tekstistä. Koska yhtiö ei ole reagoinut siihen, tekstiä ei ole muutettu.

A-Insinöörit kertoo tiedotteessaan myös olleensa tankohankkeessa ulkopuolisena tarkastajana ja huomauttaneensa kaupungille jo lokakuun alussa Amiran tangon lujuuteen ja kestävyyteen mahdollisesti liittyvistä puutteista ja epäluotettavuuksista.

Moni ihmettelee nyt, miksi lokakuun lopussa Pietarista osina tullut tanko pystytettiin, vaikka sen turvallisuus oli jo lokakuussa tiedetty epävarmaksi.

”Siihen en pysty kommentoimaan mitään”, sanoo Timo Leppänen.

Vaikuttaa siltä, että tieto ei ole kulkenut edes turvallisuusongelmista kaupungille raportoineen A-Insinöörien sisällä, vaikka yhtiöllä on ollut hankkeessa myös työmaavalvojan rooli: A-Insinöörien Toni Kekki on Haminan kaupungin lippuhankkeeseen palkkaama työmaavalvoja ja pääsuunnittelija.

”Me olemme antaneet tilaajalle ja rakennusvalvonnalle raporttimme siitä, mitä pitäisi tehdä. Valvojahan ei voi rakennusvalvonnan tai tilaajan puolesta tehdä päätöksiä”, huomauttaa A-Insinöörien Timo Leppänen.

Matti Filpun mukaan ADS Finland teki pystytyspäätöksen omalla riskillään.

”Ennen kuin tanko on laitettu pystyyn, asiaa on käsitelty työmaakokouksessa. Siellä on todettu, että toimija voi nostaa tangon pystyyn omalla vastuulla”, sanoo Filppu.

Lippuidean isä on entinen kansanedustaja Kimmo Kiljunen (sd), joka sai viime vuonna myytyä ajatuksensa Haminan kaupunginjohtajalle Hannu Muhoselle. Kiljusen kotikaupunki Vantaa sekä Lappeenranta olivat aiemmin torjuneet idean.

100-metrisestä tangosta on tulossa yhteensä kahdestasadasta lipputangosta koostuvan Lippumaailman vetonaula, ja Kiljusella on pesti Lippumaailman johtajana Haminan kaupungin projektirahoituksella.

Kiljunen vieraili syyskuun 25. päivänä Pietarissa Amiran konepajalla A-Insinöörien Toni Kekin ja ADS Finlandin omistaja-johtajan Kari Hyrkkään kanssa.

Kiljunen sanoo olevansa tietämätön teknisistä yksityiskohdista, mutta 400 työntekijän konepaja herätti suurta luottamusta. Yksi syy oli se, että Amiran pihalla seisoi konepajan itse rakentama 50-metrinen lipputanko.

”Amiralla on erittäin vahva intressi päästä näyttävästi Haminan hankkeen kautta myös EU:n sisämarkkinoille. Eiväthän he tänne varmasti rakenna tankoa, joka olisi riskialtis. Kyllä he bisnestä osaavat tehdä”, sanoo Kiljunen.

Amira on hänen mukaansa rakentanut vastaavia 90-metrisiä rakenteita Venäjälle ”ympäri tundria” noin 3 000 kappaletta 15 vuoden aikana – ilman että yksikään olisi kaatunut.

Kiljunen sanoo, että kyseessä ovat vielä lipputankoa suurempaa painoa kantavat mastot ja valonheittimet.

”Halusimme käydä varmistamassa, että kyseessä on aito oikea konepaja. Se oli kyllä ihan vakuuttava käynti”, luonnehtii myös Kekki.

Hän tutustui muun muassa konepajan tuotantoon, tuotekansioon, piirustuksiin ja teräksen ominaisuuksiin ja alkuperään.

Kaikki siis herätti luottamusta?

”Kyllä, se oli käynnin tarkoitus. Jos olisi tullut edes jonkinlainen epäilys, että ollaanko oikeilla vesillä, olisi tullut käsijarrun veto, mutta se oli kaikin puolin vakuuttavaa”, sanoo Kekki.

Kaupunkikehitysjohtaja Matti Filppu valtuutettiin hoitamaan terästankotoimituksen kilpailutus ja urakoitsijan valinta viime kesänä.

Tarjoajia poikkeukselliseen urakkaan löytyi vain yksi, keravalaisessa kerrostalossa sijaitseva ADS Finland Oy. Sen Venäjältä maahantuoma tanko osoittautui Suomen oloissa rakenteeltaan poikkeukselliseksi 11-niveliseksi tangoksi.

ADS:n liikevaihto oli 2017 vain 40 000 euroa, ja tappiota se teki 16 000 euroa. ADS:llä on kymmenen noin 120–240 euron maksuhäiriömerkintää kesästä 2017 lähtien. Viimeinen niistä on syyskuulta 2018.

Yrityksen konkurssiriski on suuri. Luottoluokitukseltaan se on erittäin suuren riskin yhtiö.

Kaupungin selvitysten ja yhtiön tilaajavastuulain edellyttämien papereiden mukaan kaikki kuitenkin oli kunnossa, ja 320 000 euron tankotoimitusurakka voitiin antaa ADS:lle.

Haminan lupalautakunta myönsi rakennusluvan lipputangolle 19. kesäkuuta, ja 25. kesäkuuta kaupunginvaltuusto myönsi 100-metriselle terästangon toteuttamiseen 579 000 euron lisämäärärahan jo aiemmin tänä vuonna Lippumaailma-hankkeelle varaaman 250 000 euron lisäksi.

Lahjoitusrahaa kaupungilla on käytössään 130 000 euroa.

Kaupungin maksupostitaulukon mukaan ADS Finlandille olisi pitänyt maksaa 90 prosenttia 320 000 euron urakkasummasta siinä vaiheessa, kun tanko on pystyssä.

Filpun mukaan pystytyksestä ei ole kuitenkaan maksettu ADS:lle vielä mitään.

Maksupostitaulukon perusteella ADS on tähän mennessä siis saanut 75 prosenttia eli 240 000 euroa, ja 80 000 euroa on maksamatta. Rahaa on siis säästössä, jos tanko vaatii esimerkiksi lisävahvistusta.

”Meillä on sen verran rahaa sisässä, että voimme aika hyvin toimia”, sanoo Filppu.